6. schôdza NR SR - 5.deň - A. dopoludnia
Dátum: 2020-04-28
Poslanec: Kozelová, Monika (OĽANO)
Druh vystúpenia: Vystúpenie

88. Vážený pán predsedajúci, vážené kolegyne, vážení kolegovia, vážení členovia vlády, hneď na úvod by som sa chcela poďakovať všetkým kolegom z koaličných strán, ministrom, poslancom, odborníkom, všetkým, ktorí na programovom vyhlásení vlády spolupracovali. Viem, že bolo náročné nájsť konsenzus a vtesnať všetky svoje priority do jedného celku. Každý musel z niečoho ustúpiť, z niečoho poľaviť, ale myslím si, že výsledok je skutočne dôstojný a ukazuje cestu pre Slovensko, akú si zaslúži. Ako členka Výboru pre kultúru a médiá by som sa však chcela špeciálne venovať výseku kultúry, ktorá by, ako povedal pán premiér, rozhodne nemala byť na konci, pretože kultúra dokáže omnoho viac, ako len dodávať titulky do bulvárnych médií. Rada by som sa teraz venovala dvom častiam materiálu, kreatívnemu priemyslu a ochrane pamiatok. Považujem za dôležité, že programové vyhlásenie vlády tak obšírne akcentuje kreatívny priemysel. Kreatívny a kultúrny priemysel patrí medzi najrýchlejšie sa rozvíjajúce odvetvia vo svete. Dnes predstavuje kreatívny priemysel a kultúrna ekonomika tretí najsilnejší sektor produkujúci zisky. To chcem podčiarknuť. To sa však doteraz nijakým spôsobom spätne neodrazilo práve na podpore kultúry a kreatívneho priemyslu, špeciálne na Slovensku. Až doteraz bola kultúra braná len ako povinná jazda vychádzajúca z caligulovského systému vládnutia, plápolajúca na konci všetkého ako chvost líšky. Dajte ľuďom chlieb a hry a budú vás milovať, povedal rímsky cisár, netušiac, kam až to tie hry v ekonomike dotiahnu alebo aj nedotiahnu. Drvivá väčšina obyvateľov Slovenska dodnes žije v mylnej predstave, že kultúra a umenie sú len zbytočný a nekonečný žrút peňazí. Ale opak je pravdou. Aj Slovensko je členom Európskej únie, od ktorej som si pre lepšiu predstavivosť vypožičala pár čísel. Kreatívny priemysel v Európe vytvára viac ako 7,5 % pracovných miest, čo je 2,5-krát viac ako automobilový priemysel. Ročne prináša takmer 6,5 - 7 % pridanej hodnoty k HDP, teda niekoľko 100 mld. eur, a aj k nám sa tieto peniaze vracajú v grantových schémach, ale málo do odvetvia, ktoré ich vyrobilo, teda do kreatívneho priemyslu. Práve preto je dôležité, že aktuálne programové vyhlásenie vlády akcentuje tento fakt, a verím, že svojím prístupom ku kreatívnemu priemyslu a kultúre pootvorí dvere nielen k vytváraniu kreatívnych centier a parkov vo všetkých regiónoch Slovenska, kde to až doteraz nebolo možné, resp. jasné, ale vytvorí tak aj niekoľko ďalších tisíc pracovných miest. Slovensko ich potrebuje a bude ich potrebovať. Tou ďalšou časťou programového vyhlásenia vlády pre kultúru, ktorá je dôležitá najmä pre zachovanie historickej pamäti Slovenska, je ochrana pamiatok a národného kultúrneho dedičstva a, samozrejme, aj nový intenzívny pohľad na jej riešenie. Verím, že zatiaľ čo doteraz kultúrne pamiatky cielene chátrali, pravidelne až pričasto horeli, aby sa potom premenili na ojedinelé developerské projekty vo forme hotelov, biznis- a kongresových centier či nezmyselných garáži ako tá pod Hradom, že sa konečne dočkajú patričnej opatery, úcty a dôstojnosti, ktorá im prináleží, a v Bratislave i v regiónoch pomôžu naštartovať pre Slovensko tak dôležitý cestovný ruch, s ktorým ruka v ruke ide aj vytváranie tak potrebných pracovných miest, najmä v našich regiónoch. Nebudem rozoberať ostatné, možno štandardné, ale rovnako dôležité programové časti programového vyhlásenia. Myslím, že sú v programe rozpísané dostatočne a ukazujú jasnú cestu, po ktorej sa naša kultúra bude uberať. Z tohto, z tohto miesta chcem ešte raz poďakovať ministerke kultúry a celej vláde za skutočne slušné programové vyhlásenie vlády, ktoré vedie Slovensko k modernej, demokratickej, rozvinutej a plnohodnotnej spoločnosti. Ja zaň zahlasujem. Ďakujem (Potlesk.)